Nóg ŉ skerp styging in brandstofpryseArgieffoto (Foto: Activ-Michoko, Pixabay) Die Automobiel Assosiasie van Suid-Afrika (AA) het dié week gesê motoriste kan na alle waarskynlikheid nóg ŉ skerp styging in brandstofpryse einde vandeesmaand verwag. Die AA sê in ŉ verklaring die swak rand teenoor die Amerikaanse dollar en ŉ skerp styging in die prys van buitelandse oliepryse sal grootliks vir dié styging voorgehou word. Die AA sê die departement van energie se Aprilmaand-heffing in brandstofpryse het tot ŉ groot tekort gelei in terme van aankope, en dié benarde situasie het glo deur die loop van die maand weens die swak rand en die invloed van internasionale brandstof- en oliepryse verder versleg. Motoriste kan na verwagting ŉ styging van 74c per liter verwag. Diesel sal volgens die skatting sowat 81c per liter duurder wees, en paraffien met 78c per liter verhoog word. Die AA meen dié styging in pryse sal ŉ groot uitwerking op die ekonomie hê. “Stygings in die brandstofprys verhoog die koste om alledaagse sake te doen, en maatskappye het geen ander keuse as om hierdie onvoorsiene uitgawe direk aan die verbruiker oor te dra nie,” lui die verklaring. “Selfs meer kommerwekkend is dat diegene wat paraffien gebruik vir beligting, verhitting en om kos te maak die winter nog slegter daaraan toe sal wees terwyl die land gereed maak vir vanjaar se winter.” Verlede maand het die prys van 93-oktaan-petrol met 69c per liter gestyg – dít ten spyte daarvan dat die internasionale brandstofpryse grootliks stabiel gebly het. Die prys van 95-oktaan-petrol het 72c per liter duurder geword, 0,05%-sulfaat-diesel gaan met 57c per liter styg en 0,005%-sulfaat-diesel is met 65c per liter verhoog.